<classify> BAADA ya Rais John Magufuli kuinyooshea kidole Wizara ya Maji na kuitaka ijirekebishe na kujipanga kwa sababu inatumia mabilioni ya fedha kutekeleza miradi mingi ya ovyo ya maji, Waziri wa Maji, Profesa Makame Mbarawa ameendelea kusafi sha watendaji legelege kwa kumtumbua kigogo wizarani na kuteua watendaji mikoani.Profesa Mbarawa atangaza jana kutengua uteuzi wa Mkurugenzi Msaidizi wa Idara ya Usambazaji Maji na Usafi wa Mazingira, Wizara ya Maji, Mhandisi Catherine Bamwenzaki.Kwa mujibu wa taarifa ya wizara hiyo, Mhandisi Bamwenzaki atapangiwa majukumu mengine huku waziri akimteua Mhandisi Charles Mafie kushika wadhifa huo. Kabla ya uteuzi huo, Mhandisi Mafie alikuwa Mkuu wa Idara ya Rasilimali za Maji na Uhandisi wa Umwagiliaji katika Chuo cha Maji, Dar es Salaam.Katika uteuzi mwingine jana, Profesa Mbarawa alimteua Mhandisi Rejea Ngondya kuwa Kaimu Mtendaji Mkuu wa Mamlaka ya Majisafi na Usafi wa Mazingira Mjini Mtwara MTUWASA, kuziba nafasi ya Sitta aliyetumbuliwa Aprili 8, mwaka huu, kutokana na sababu mbali mbali. Kabla ya uteuzi wake, Ngondya alikuwa Meneja wa Mamlaka ya Maji ya Makonde, Mtwara.Akiwa Makambako mkoani Njombe juzi, Rais Magufuli alifichua miradi hewa ya maji yenye thamani ya Sh bilioni 102 iliyotakiwa kutekelezwa katika kipindi cha mwaka 20132018. Rais Magufuli alisema ulifanyika uhakiki wa miradi ya maji kuanzia mwaka 20132018 na wataalamu kutoka Wizara ya Fedha. Miradi ya maji iliyohakikiwa na wataalamu hao ilikuwa na thamani ya Sh bilioni 119, lakini uhakiki ulibaini miradi ya kweli ilikuwa na thamani ya Sh bilioni 17 tu.Alisema miradi mingine yote ambayo thamani yake ni Sh bilioni 102, ilikuwa miradi hewa na fedha hizo hazikulipwa. Kutokana na hilo, alimtaka Waziri Profesa Mbarawa kuhakikisha anafanya mabadiliko katika wizara hiyo kwa kuwabana watendaji wake ili miradi ya maji iwe halisi na ikamilike kwa wakati na wananchi wapate maji.Mapema wiki hii, Profesa Mbarawa alimtumbua Mkurugenzi wa Mamlaka ya Maji Safi na Usafi wa Mazingira Mjini Mtwara MTUWASA, Mashaka Sitta, wakati Katibu Tawala Msaidizi anayeshughulikia Maji mkoani Ruvuma, Genes Kimoro amesimamishwa kupisha uchunguzi wa tuhuma zinazomkabili za miradi ya maji. Pia wiki hii, Katibu Mkuu wa wizara hiyo, Profesa Kitila Mkumbo alimsimamisha kazi Katibu Tawala Msaidizi Kimoro ili kupisha uchunguzi wa tuhuma zinazomkabili za kutekeleza miradi ya maji chini ya kiwango.  <topic>: kitaifa 